Վիկտոր Ֆայզուլին

Վիկտոր Իգորևիչ Ֆայզուլին (, ), ռուս ֆուտբոլիստ, կիսապաշտպան։ Ռուսաստանի սպորտի վաստակավոր վարպետ (2008)։ Ռուսաստանի եռակի չեմպիոն «Զենիթի» կազմում, Ռուսաստանի գավաթակիր, ՈւԵՖԱ գավաթակիր (2007/2008) և ՈւԵՖԱ Սուպերգավաթակիր (2008)։

Կարիերա 

Նախոդկա քաղաքի ՄՊՄԴ-ի սան է (առաջին մարզիչը՝ Ռ․ Ադիլև)։ «Օկեանի» կազմում նորամուտը կատարել է 2004 թվականին՝ անցկացնելով 9 խաղ։ Առաջին մրցաշրջանից հետո տեղափոխվել է Խաբարովսկի ՍԿԱ, որտեղ խաղացել է 2 մրցաշրջան Սերգեյ Գորլուկովիչի ղեկավարությամբ։ Այդ ընթացքում անցկացրել է 51 խաղ՝ խփելով 8 գոլ։ 2007 թվականին խաղացել է «Սպարտակ-Նալչիկ» ակումբում, որի մարզիչը եղել է Յուրի Կրասնոժանը։ Առաջնությունում անցկացրել է 28 խաղ՝ խփելով 3 գոլ և ճանաչվել առաջնության լավագույն երիտասարդ խաղացողներից մեկը։ Նույն թվականի նոյեմբերին եռամյա պայմանագիր է կնքել Սանկտ Պետերբուրգի «Զենիթ» ակումբի հետ։ Transfermarkt.de  կայքի տվյալներով՝ կիսապաշտպանի համար ակումբը վճարել է 2 միլին եվրո։

2008 թվականի փետրվարի 13-ին կատարել է իր նորամուտը «Զենիթ» ակումբի կազմում ՈՒԵՖԱ Գավաթի 1/16 եզրափակչի խաղում ընդդեմ «Վիլյառեալ» ակումբի։ ՈՒԵՖԱ Գավաթի կիսաեզրափակչի՝ «Բավարիա» ակումբի դեմ պատասխան խաղում հեղինակել է Օլիվեր Կանի պաշտպանած դարպասը խփած չորս գոլերից մեկը։

Հիմնական դիրքը դաշտում եղել է հարձակվողական ոճի կենտրոնական կիսապաշտպանի դիրքը։

«Կուբանի» դեմ տնային խաղում, որն անցկացվել է 2012 թվականի հոկտեմբերի 20-ին, Ֆայզուլինը, դուրս գալով փոխարինման, «Զենիթի» կազմում  անցկացրել է իր 100-րդ հանդիպումը Ռուսաստանի առաջնություններում՝ այդ ընթացքում հավաքելով 16+16 միավոր «գոլ+գոլային փոխանցում» համակարգով։

2014 թվականի օգոստոսի 20-ին, «Զենիթի» մեկնարկային կազմ խաղադաշտ դուրս գալով բելգիական «Ստանդարտ» ակումբի դեմ խաղում, ակուբի կազմում անցկացրել է իր 50-րդ խաղը եվրոգավաթներում։ 2015 թվականի ձմռանը և գարնանը ապաքինվել է ծնկի արթրոսկոպիայից հետո։

2015 թվականի ամռանը «Զենիթը» երկարաձգել է Ֆայզուլինի հետ պայմանագրի ժամկետը մինչև 2018 թվականը։ Ծնկի հետ կապված մշտական խնդիրները հանգեցրել են նրան, որ դրանից հետո նա մասնակցել է 7 ոչ ամբողջական խաղի 2015 թվականի մայիսից սեպտեմբեր։ 2016 թվականի մարտին հերթական անգամ վիրահատվել է ԱՄՆ-ում։ Ըստ Անդրեյ Արշավինի՝ նրա մոտ եղել է արթրիտ, Ռուսաստանի հավաքականի բժիշկ Էդուարդ Բեզուգովի խոսքով՝ արթրոզ։ 2018 թվականի մայիսի 8-ին հայտարարվել է թիմից Ֆայզուլինի հեռանալու մասին։ Մայիսի 13-ին հայտարարել է կարիերան ավարտելու մասին։ 2018 թվականին դարձել է «Ալգորիթմ» սիրողական ակումբի նախագահ։

Կարիերան հավաքականում 

Հրավիրվել է Ռուսաստանի պատանեկան (2004) և օլիմպիական (2006) հավաքականներ։ 2007 թվականին սկսել է հանդես գալ Ռուսաստանի երիտասարդական հավաքականում, որի կազմում անցկացրել է 7 խաղ և խփել 3 գոլ։ Մասնակցել է 2 խաղի Ռուսաստանի երկրորդ հավաքականում։

2012 թվականի օգոստոսի 15-ին առաջին անգամ մասնակցել է Ռուսաստանի հավաքականի խաղին՝ խաղադաշտ դուրս գալով թիմի մեկնարկային կազմում Կոտ դ'Իվուարի հավաքականի դեմ ընկերական խաղում և մասնակցելով ամբողջ խաղին։ 2012 թվականի սեպտեմբերի 7-ին ազգային հավաքականի կազմում իր երկրորդ խաղում, որ անցկացվել է 2014 թվականի աշխարհի առաջնության նախընտրական փուլի շրջանակներում ընդդեմ Հյուսիսային Իռլանդիայի, խփել է առաջին գոլը Ալեքսանդր Կերժակովի փոխանցումից հետո ։ Չորս օր անց Իսրայելի դեմ խաղում խփել է իր երկրորդ գոլը հավաքականում և կատարել գոլային փոխանցում Ալեքսանդր Կերժակովին։

Ընտանիք 
2009 թվականի ապրիլի 14-ին Ֆայզուլինը և իր կինը՝ Վերոնիկան ունեցել են որդի՝ Սևաստիանը։ Որդու ծնունդից հետո Ֆայզուլինը նրա անունով դաջվածք է արել։ 2013 թվականի հոկտեմբերի 31-ին ծնվել է դուստրը՝ Միրան։

Վիճակագրություն

Ակումբային

Հավաքական

Խաղերը և գոլերը հավաքականում 

Ընդհանուր՝ 24 խաղ / 4 գոլ, 12 հաղթանակ, 8 ոչ-ոքի, 4 պարտություն

Ձեռքբերումներ 
 «Զենիթ»
 ՈւԵՖԱ Սուպերգավաթի դափնեկիր – 2008
 ՈւԵՖԱ Գավաթակիր – 2008
  Ռուսաստանի չեմպիոն (3) – 2010, 2012, 2015
 Ռուսաստանի գավաթի դափնեկիր (2) – 2010, 2016
 Ռուսաստանի Սուպերգավաթի դափնեկիր (3) – 2008, 2011, 2015
  Ռուսաստանի առաջնության արծաթե մեդալակիր (2) – 2013, 2014 
  Ռուսաստանի առաջնության բրոնզե մեդալակիր (2) – 2009, 2016

Ծանոթագրություններ

Արտաքին հղումներ 
 Վիճակագրությունը zenit-history.ru կայքում

Ռուս ֆուտբոլիստներ
Զենիթի ֆուտբոլիստներ
Ռուսաստանի հավաքականի ֆուտբոլիստներ
Ֆուտբոլի կիսապաշտպաններ
Ռուսաստանի Պրեմիեր Լիգայի խաղացողներ